РЕГЛАМЕНТ
ТВОРЧЕСКИ КОНКУРС „ВЕСТНИК ОТ МИНАЛОТО“
Организатор: Народно читалище „Железник-1988“, гр. Стара Загора
Посвещение:  На народните будители и силата на словото.
1. Цел на конкурса
Конкурсът „Вестник от миналото“ има за цел да помогне на учениците да разберат какво означава да бъдеш народен будител и колко голяма е силата на словото за пробуждането на един народ. Чрез създаването на собствена вестникарска страница те ще се научат да откриват значими исторически събития, да търсят и проверяват информация, да различават фактите от мненията и да превръщат събраната информация в новина. Конкурсът насърчава учениците да осъзнаят ролята на възрожденските книжовници и журналисти, които чрез написаното слово са съхранявали българския дух, разпространявали са знания и са вдъхновявали стремежа към свобода.
2. Участници
В конкурса могат да участват ученици от 5., 6. и 7. клас от цялата страна, обединени в една възрастова категория. Участието е индивидуално и безплатно. Всеки участник има право да представи една творба.
3. Тема и задача
Участниците трябва да създадат първа страница на въображаем български вестник, отразяваща действително историческо събитие от периода 1846-1878 г., от появата на първия български вестник „Български орел“ до Освобождението на България. Насърчава се изборът на събития, свързани с историята на Стара Загора и региона.
Събитието трябва да бъде представено като актуална новина от времето, в което се е случило, а не като съвременен исторически преразказ. Участниците трябва да се съобразят с историческата обстановка и да използват достоверни факти.
4. Изисквания към творбите
Творбата трябва да представлява първа страница на вестник, а не плакат, колаж или историческо табло. Задължително трябва да съдържа:
1. Оригинално, измислено от участника име на вестника.
2. Дата и място на издаване, съобразени с избрания исторически период.
3. Водещо заглавие и основна журналистическа публикация за избраното събитие.
4. Поне един допълнителен вестникарски материал по избор: кратка новина, съобщение, обява, редакционен коментар или въображаемо интервю.
Допуска се творчески подход при представянето на събитията, включително създаването на въображаеми интервюта, обяви и съобщения, характерни за епохата. Художествената измислица не трябва да противоречи на историческите факти или да представя несъществуващи събития като действителни.
Творбите се изработват на една страница във формат А3 чрез традиционни художествени техники или дигитален дизайн. Текстовете трябва да бъдат авторски, написани на български език и съобразени с историческите факти. Не се поставя ограничение за броя на думите.
Използваните исторически източници (книги, учебници, интернет страници и други) се посочват в кратък списък, приложен отделно към творбата. Не е необходимо източниците да бъдат изписвани върху самата вестникарска страница.
Не се допуска използване на генеративен изкуствен интелект при създаването или редактирането на творбите.
5. Срок и начин на участие
Крайният срок за получаване на творбите е 18 ноември 2026 г.
Творбите могат да бъдат представени по един от следните начини:
1. На място или по пощата - Народно читалище „Железник-1988“, гр. Стара Загора, кв. „Железник“, ул. „Младост“ № 29.
2. По електронна поща на nchjeleznik@abv.bg, във формат PDF, с размер на страницата А3.
Към всяка творба трябва да бъдат приложени трите имена на участника, клас, училище, населено място, телефон за връзка с родител или настойник и попълнена декларация за родителско съгласие. Използваните исторически източници се представят в отделен списък.
Творбите, предадени на хартиен носител, остават в читалището и не се връщат.
6. Оценяване
Творбите ще бъдат оценявани от петчленно жури, съставено от специалисти с опит в областта на журналистиката, историята, образованието и културата.
Оценяването ще се извършва по следните критерии:
1. Историческа достоверност: от 1 до 5 точки.
2. Журналистическо представяне на събитието: от 1 до 5 точки.
3. Оригиналност и творчески подход: от 1 до 5 точки.
4. Език и оформление на вестникарската страница: от 1 до 5 точки.
Всеки член на журито може да присъди максимум 20 точки на творба. Максималният общ резултат от оценките на петимата членове на журито е 100 точки. При равен брой точки журито определя класирането след обсъждане. Решението на журито е окончателно.


7. Награди
Ще бъдат присъдени първа, втора и трета награда. Отличените участници ще получат грамоти и предметни награди.
Очакват ви страхотни награди и специални изненади! Победителят ще има възможност да се докосне до света на истинската журналистика!
8. Обявяване на резултатите
Резултатите от конкурса ще бъдат обявени на 25 ноември 2026 г. на официалната Facebook страница на Народно читалище „Железник-1988“. Датата, часът и мястото на награждаването ще бъдат съобщени допълнително.
9.  Допълнителни условия
С участието си в конкурса учениците и техните родители или настойници приемат настоящия регламент. За всеки участник се изисква декларация за родителско съгласие, която се представя заедно с конкурсната творба. С декларацията родителят или настойникът дава съгласие за участието на детето в конкурса, за обработването на предоставените лични данни за целите на организирането и провеждането му, както и за публикуването на имената, конкурсната творба и снимки на участника в печатни и електронни медии, интернет сайтове, социални мрежи и други информационни и рекламни материали, свързани с конкурса.
Образец на декларацията за родителско съгласие се предоставя от организатора.
Организаторът си запазва правото да не допуска до оценяване творби, които не отговарят на темата, формата или останалите изисквания на конкурса.
10. Контакти
Народно читалище „Железник-1988“
гр. Стара Загора, кв. „Железник“, ул. „Младост“ № 29
Електронна поща: nchjeleznik@abv.bg
Лице за контакт: Таня Славова, телефон 0988 70 22 09

